tartuNLP/wikipedia-smugri-20251201 huggingface dataset:
Daniel Kaluuya

Daniel Kaluuya (s. 24. helmikuuta 1989 Lontoo) on brittiläinen Oscar-palkittu näyttelijä. Hänet tunnetaan muun muassa pääroolistaan kauhuelokuvassa "Get Out" (2017), josta hän sai parhaan miespääosan Oscar-ehdokkuuden. Vuonna 2021 Kaluuya palkittiin parhaan miessivuosan Oscarilla elokuvasta "Judas and the Black Messiah" (2020).
Nuoruus ja uran alku.
Daniel Kaluuya syntyi Lontoossa 1989. Hänen vanhempansa olivat ugandalaiset Damanie Namusoke ja Stephen Kaluuya. Daniel asui Camdenissa äitinsä ja isosiskonsa kanssa.
Daniel kirjoitti yhdeksänvuotiaana näytelmän, joka voitti paikallisen kilpailun ja joka esitettiin sen jälkeen Lontoon Hampstead Theatressa. Pian tämän jälkeen hän alkoi käydyä improvisaatiokursseja Anna Scher Theatressa, ja hän oli mukana myös Hampstead Theatren nuorten ohjelmassa.
Kaluuya sai teini-ikäisenä roolin BBC:n keskustelua herättäneestä elokuvasta "Shoot the Messenger" (2006), joka kertoi mustasta opettajasta, jota syytettiin mustiin kohdistuvasta rasismista. Tämän jälkeen hän alkoi käsikirjoittaa sekä näytellä brittiläisessä nuortensarjassa "Skins – liekeissä". Hän oli mukana sarjassa kahden tuotantokaudena ajan. "Skinsin" ansiosta Kaluuya sai useita vierailevia rooleja televisiosarjoista. Hänellä oli myös vakirooli tilannekomediassa "FM" (2009) ja kauhukomediassa "Psychoville" (2009–2011).
Kaluuya sai vuonna 2010 hyviä arvioita Royal Court Theatren "Sucker Punch" -näytelmästä. Hän näytteli myös yhdessä antologiasarjan "Black Mirror" (2011) jaksossa, mikä johti myöhemmin myös hänen läpimurtoonsa. Elokuvissa Kaluuyalla oli vuonna 2013 pienet roolit rikoselokuvissa "Welcome to the Punch" ja "Kick-Ass 2".
Läpimurto.
Kaluuya alkoi 2010-luvun alun jälkeen keskittyä enemmän amerikkalaisiin elokuvatuotantoihin ja esiintyi muun muassa elokuvassa "Sicario" (2015). Kaluuya piti tämän jälkeen 18 kuukauden tauon, jonka aikana hän kirjoitti ja luki käsikirjoituksia. Yhdysvaltalainen Jordan Peele vaikuttui Kaluuyan taidoista nähtyään tämän roolin "Black Mirrorissa" ja valitsi tämän esikoisohjauksensa "Get Outin" (2017) pääosaan. Rasismia käsitelleesta kauhuelokuvasta tuli kulttuuri-ilmiö, ja se keräsi teattereissa yli 250 miljoonaa dollaria, vaikka sen budjetti oli ollut 4,5 miljoonaa. Kaluuya sai roolisuorituksestaan Oscar, SAG- ja Golden Globe -ehdokkaana.
"Get Outin" jälkeen Kaluuayalla oli rooli kansainvälisessä hittielokuvassa, "Black Panther," sarjakuvafilmatisoinnissa, missä hän näytteli W’Kabia. Kaluuyan seuraavat elokuvat olivat "Widows" (2018), jossa hän näytteli gangsteria, ja "Queen &amp; Slim" (2019). Elokuvassa "Judas and the Black Messiah" (2021) Kaluuya puolestaan näytteli Mustien panttereiden Fred Hamptonia. Hän sai elokuvasta muun muassa Oscarin, Golden Globen ja SAG-palkinnon.
Naimbana II

Naimbana, Naimgbana tai Panaburo II (1720–1793) oli vuosina 1755–1793 hallinnut temnejen Koyan kuningaskunnan hallitsija nykyisen Sierra Leonen alueella. Yksi Naimbanan alaisista heimopäälliköistä teki Yhdistyneen kuningaskunnan kanssa sopimuksen, jolla briteille luovutettiin maata jolle perustettiin nykyinen Sierra Leonen pääkaupunki Freetown.
Elämäkerta.
Naimbanasta tuli temnejen Koyan kuningaskunnan sijaishallitsija edellisen kuninkaan eli "Obain" kuoltua vuonna 1775. Temnejen perinteen mukaan kuninkaan kuollessa hänen alaisistaan päälliköistä tuli hallitsijoita vuorotellen, kunnes viimeisen heistä kuollessa kruunattiin uusi "Obai". Eri lähteissä hänen nimekseen annetaan joko Naimbana, Naimgbana tai Panaburo. Panaburo mainitaan nimenä vain yhdessä aikalaislähteessä. Naimgbana vääntyi hänen nimekseen kertomuksen mukaan hänen vastatessaan murtaen englanniksi nimensä kysyjälle ”name Gbana” (nimi Gbana). Naimbana hallitsi pääkaupungistaan Robanasta käsin Rokeljoen varrella. Brittihallitus päätti vuonna 1786 tukea lontoolaisen Committee for the Relief of the Black Poor -järjestön toimintaa lähettämällä orjuudesta vapautettuja orjia perustamaan siirtokunta Länsi-Afrikkaan. 9. toukokuuta 1787 Sierra Leonen rannikolle saapui "Nautilus"-laiva mukanaan 344 mustaa ja 115 valkoista matkustajaa. Yksi Naimbanan alaisista päälliköistä nimeltä Tombo, tai kuten britit hänet tunsivat ”King Tom”, solmi brittien kanssa 11. kesäkuuta 1787 sopimuksen luovuttaen näille maata. Paikalle rakennettiin asutuskeskus, joka tunnettiin alun perin nimellä Granville Town matkaa tukeneen Granville Sharpin mukaan. Tombo kuoli hieman myöhemmin, ja Naimbana vaati brittejä solmimaan sopimuksen uudestaan hänen kanssaan vuonna 1788. 
Brittien kanssa solmitun sopimuksen ohella Naimbana tunnettiin kiinnostuksestaan kristinuskoa ja eurooppalaista koulutusta kohtaan. Vuonna 1791 hänen poikansa John Frederic Naimbana lähetettiinkin Englantiin opiskelemaan, mutta hän kuoli myöhemmin paluumatkallaan takaisin Sierra Leoneen. Hänen toinen poikansa sai islamilaisen koulutuksen Sierra Leonen pohjoisosissa. Nykyisin hänen mukaansa on nimetty katu Sierra Leonen pääkaupunki Freetownissa.
Astrid S

Astrid S, oikealta nimeltään Astrid Smeplass (s. 29. lokakuuta 1996 Berkåk) on norjalainen laulaja ja lauluntekijä. Hän tuli tunnetuksi sijoitettuaan viidenneksi Norjan "Pop Idol" -televisio-ohjelmassa vuonna 2013. Astrid S on kotoisin Rennebusta.
Jōetsu

Jōetsu () on Japanin kaupunki Honshūn saaren pohjoisosassa Chūbun tai Hokurikun alueella Niigatan prefektuurissa. Se sijaitsee Japaninmeren rannikolla prefektuurin eteläosassa pääkaupungin Niigatan lounaispuolella. Kaupungissa on 196 616 asukasta (vuonna 2017) ja sen pinta-ala on 973,81 neliökilometriä. Jōetsu on nimitetty yhdeksi Japanin erityiskaupungeista.
Jōetsun kaupunki syntyi, kun aiemmat Takadan ja Naoetsun kaupungit yhdistyivät vuonna 1971. Kaupunki laajeni huomattavasti vuonna 2005, kun siihen liitettiin 13 muuta kuntaa. Jōetsua palvelevat vuonna 2015 avatun luotijunayhteys Hokuriku Shinkansenin lisäksi JR Higashi-Nihonin Shin’etsu-päälinja, kolmannen sektorin Hokuhoku-linja sekä Echigo Tokimeki -rautateiden Nihonkai Hisui -linja ja Myōkō Haneuma -linja.
Odawara

Odawara () on Japanin kaupunki Honshūn saaren keskiosassa Kantōn alueella Kanagawan prefektuurissa. Se sijaitsee Tyynenmeren Sagaminlahden rannikolla prefektuurin lounaisosassa pääkaupungin Jokohaman länsipuolella. Kaupungissa on 193 076 asukasta (vuonna 2017) ja sen pinta-ala on 113,81 neliökilometriä. Odawara on nimitetty yhdeksi Japanin erityiskaupungeista.
Odawara kehittyi Sengoku-kaudella myöhemmän Hōjō-klaanin linnanaluskaupunkina ja Edo-kaudella Tōkaidō-tien varren postiasemana ("shukuba"). 1800-luvun loppupuolella avattu Tōkaidō-päälinja kuitenkin alun perin ohitti Odawaran, joka alkoi kehittyä matkailukohteena. Paikkakunta kärsi pahoja vahinkoja suuressa Kantōn maanjäristyksessä vuonna 1923, mutta sai takaisin menetetyn asemansa liikenteen solmukohtana, kun Tōkaidō-päälinja siirrettiin kulkemaan sen kautta Tannan tunnelin avauduttua vuonna 1934. Kaupunkioikeudet Odawara sai vuonna 1940 kuntaliitoksen myötä. 
Kaupunkia palvelevat luotijunayhteys Tōkaidō Shinkansenin ja JR Higashi-Nihonin Tōkaidō-päälinjan lisäksi JR Tōkain Gotenba-linja, Odakyū-rautateiden Odawara-linja, Hakone tozan -rautateiden Hakone tozan -linja ja Izuhakone-rautateiden Daiyūzan-linja.
3. algerialainen jalkaväkidivisioona

3. algerialainen jalkaväkidivisioona () oli Ranskan maavoimien Afrikan armeijan () yhtymä, joka osallistui toiseen maailmansotaan. 
Ranskan hallinnoiman Pohjois-Afrikan vapauttamisen jälkeen divisioona osallistui 1944 Italian taisteluihin kenraali Juinin komentamassa Ranskan Italian siirtoarmeijakunnassa (). Divisioona rantautui Provenceen, minkä jälkeen se osallistui Toulonin ja Marseillen vapauttamiseen, Vosgesin taisteluihin ja vaikeisiin taisteluihin Basse-sur-le-Ruptin, Cornimontin ja Alsacen vapauttamiseksi. Ranskassa käydyissä taistelussa divisioona kuului kenraali Jean de Lattre de Tassignyn komentamaan Ranskan 1. armeijaan.
Divisioona palkittiin neljällä maininnalla päiväkäskyissä ja se oli Vapaan Ranskan 1. divisioonan kanssa eniten mainintoja saanut ranskalainen yhtymä toisessa maailmansodassa. Divisioonan perinteitä jatkaa vuonna 2016 perustettu 3. divisioona.
Historia.
Divisioona perustettiin 1. toukokuuta 1943 Constantinessa Algeriassa komentajanaan kenraali Goislard de Monsabert. Divisioona nousi maihin Italiassa joulukuussa.
Divisioona nousi 15. elokuuta 1944 maihin Provencessa.
Divisioona lakkautettiin 15. huhtikuuta 1946.
Lauri Viita -museo

Lauri Viita -museo on Tampereen Ylä-Pispalassa sijaitseva kirjailija Lauri Viidalle omistettu museo. Se sijaitsee Pispalanharjun lounaisrinteellä talossa, jonka rakensivat vuosisadan vaihteessa kirjailija Lauri Viidan isä Emil Viita sekä Alfhild-äidin isä Juho Nikander.
Museo sai alkunsa kun talon silloinen omistaja ilmoitti vuonna 1971 olevansa halukas myymään talon edullisesti jos siihen perustettaisiin kirjailijalle omistettu museo. Talon ostamiseen saatiin rahat lahjoituksena kauppaneuvos Kalle Kaiharilta, joka oli kotoisin Pispalasta. Talon kauppa vahvistettiin vuonna 1973, ja se on Pispalan moreenin omistuksessa. Kaupan jälkeen sitä kunnostettiin talkoilla, ja museon avajaisia vietettiin lokakuussa 1977. 
Museon talon rakensivat vuosisadan vaihteessa kirjailija Lauri Viidan isä Emil Viita ja Alfhild-äidin isä Juho Nikander. Talo valmistui vuonna 1900. Viidan perhe muutti taloon vuonna 1920. Hänen isänsä oli taannut lainan jonka hän joutui maksamaan, ja sen vuoksi hän myi talon vuonna 1937, ja perhe muutti Näsijärven rannassa sijaitsevaan Osuuskunnan taloon.
Valmistujaiset

Valmistujaiset (lukion päättävillä yleensä "lakkiaiset" tai "ylioppilasjuhlat") ovat valmistumisjuhlat koulutuksensa päättävää varten. Termillä voidaan tarkoittaa sekä tutkintotodistuksen luovutustilaisuutta että sen jälkeen järjestettävää yksityistä juhlatilaisuutta. Juhliin kutsutaan tyypillisesti sukulaisia, ystäviä ja muita läheisiä ihmisiä, ja siellä voidaan mahdollisesti pitää muun muassa juhlapuhe. Toisen asteen koulutuksesta nuoret valmistuvat yleensä 18- tai 19-vuotiaina.
Ranskan 3. mekanisoitu prikaati

3. mekanisoitu prikaati () oli Ranskan maavoimien yhtymä, joka jatkaa 3. panssaridivisioonan perinteitä. Prikaati muutettiin panssariprikaatiksi 2014 ja se lakkautettiin 2016.
Historia.
Prikaati perustettiin 1999 nimellä 3. mekanisoitu prikaati ja sille asetettiin perinteiksi 3. panssaridivisioonan perinteet. Prikaatiin kuului kuusi rykmenttiä ja sen tehtävänä oli valmistautua sisäisten ja ulkoisten asellisten uhkien torjuntaan. Prikaatin esikunta oli 1. heinäkuuta 2011 Clermont-Ferrandissa.
Prikaati muutettiin 18. maaliskuuta 2014 3. kevyeksi panssariprikaatiksi, johon kuului 5 rykmenttiä ja noin 5 000 sotilasta.
Prikaati lakkautettiin Ranskan maavoimien uudelleenorganisoinnin yhteydessä vuonna 2016. Sen esikunnasta muodostettiin 4. maahanlaskuprikaatin esikunta ja rykmentit siirrettiin muihin prikaateihin seuraavasta:
Ranskan 2. panssariprikaati

2. panssariprikaati () oli Ranskan maavoimien panssariyhtymä, joka ylläpitää toisessa maailmansodassa vuonna 1943 perustetun ja Philippe Leclerc de Hautelocquen komentaman 2. panssaridivisioonan perinteitä.
Saint-Germain-en-Layeen sijoitettu prikaati kuului 1970 8. panssaridivisioonaan, jonka esikunta oli Compiègnessä samoin kuin kaksi mekanisoitua prikaatia. Vuoteen 1977 mennessä prikaati oli kuitenkin lakkautettu ja 2. panssaridivisioona muodostettu uudelleen. Maavoimien uudelleen organisoinnissa 1999 muutettiin 2. panssaridivisioona 2. panssariprikaatiksi.
Kokoonpano.
Prikaatiin, joka on liitetty 3. divisioonaan, kuului vuonna 2016 seitsemän rykmenttiä (pataljoonaa):
Kalypso Media

Kalypso Media (lyhyesti Kalypso) on saksalainen videopelien julkaisija. Yhtiön tunnettuja julkaisuja ovat muun muassa "Tropico" -sarjan pelit.
Tropico (pelisarja)

Tropico on kaupunginrakennus- ja taloussimulaattorisarja. Kaksi ensimmäistä osaa on kehittänyt PopTop Software ja muut Haemimont Games.
Useissa osissa päähenkilö on "El Presidente", jonka tehtävänä on nostaa valtion vaurautta.
Korriini

Korriini (C19H22N4) on makrosyklinen heterosyklinen yhdiste. Korriinin johdannaisia kutsutaan korrinoideiksi ja niihin kuuluu esimerkiksi B12-vitamiini.
Rakenne ja ominaisuudet.
Korriini muistuttaa rakenteeltaan porfyriinien perusyksikköä porfiinia ja koostuu neljästä pyrrolirenkaasta. Se eroaa porfiinista kuitenkin siten, että siinä on pyrroliinirenkaita yhdistävien neljän metanoryhmän sijaan ainoastaan 3 metanosiltaa, ja kaksi pyrrolirengasta ovat linkittyneet suoraan toisiinsa. Tästä johtuen yhdiste ei ole täysin planaarinen tai täysin konjugoitunut, vaan rakenteeltaan hieman taipunut. Sillä myös tapahtuu suhteellisen helposti konformaation muutoksia. Korriini ei siis ole täysin aromaattinen yhdiste. Korriini muodostaa komplekseja useiden siirtymämetallien esimerkiksi koboltin kanssa ja on nelihampainen ligandi.
Focus Entertainment

Focus Entertainment (aiemmin Focus Home Interactive) on ranskalainen videopelien julkaisija, joka on perustettu vuonna . Nimi muuttui syyskuussa 2021.
Historia.
Vuonna 2020 Focus osti Deck 13 -yrityksen 7,1 miljoonan euron hinnalla.
Vuonna 2021 yhtiö osti Streum On Studion. Samana vuonna Focus osti Dotemun 38,5 miljoonan euron hinnalla.
Pelit.
Yhtiö on julkaissut muun muassa "Cities XL" -kaupunginrakennusimulaattoria, "Styx"-sarjan hiiviskelypelejä sekä "Wargame"-strategiapelejä. Yhtiö julkaisee myös "Farming Simulator" -sarjaa.
Vuonna 2017 yhtiö kertoi sopineensa Asobo Studion kanssa tulevan pelin "The Plague" kehittämisestä. Myöhemmin pelin nimeksi kerrottiin "" pelivideon julkaisun yhteydessä.
Yhtiö on julkaissut Deck 13 -yrityksen kehittämän pelin "The Surge" vuonna 2017.
Moi Mobiili

Moi Mobiili Oy on suomalaisen DNA:n omistama palveluoperaattori. Vuonna 2016 perustettu Moi aloitti toimintansa virtuaalioperaattorina, eli sillä ei ollut omaa matkapuhelinverkkoa, vaan se vuokrasi verkon DNA:lta. Moi Mobiilin kohderyhmään kuuluvat ensisijaisesti kuluttajat ja pienet yritykset. 
Historia.
Moi Mobiili syntyi vuonna 2015, jolloin se alkoi pystyttää tietojärjestelmiään. 
Moin perustajiin kuuluivat 
Kun Moi aloitti liittymiensä myynnin toukokuussa 2016, sen ydintiimiin kuului kaikkiaan noin 20 henkilöä ja sen taustalla oli 30 sijoittajaa, joihin kuului yrityksen toimivan johdon lisäksi suomalaisia bisnesenkeleitä ja pääomasijoittajia. Toimintaa rahoitettiin myös Tekesin (nykyisin Business Finland) lainalla ja Euroopan Investointipankin ja Finnveran takaamalla pankkilainalla.
Kesäkuussa 2017 operaattori kertoi myyneensä kymmeniä tuhansia liittymiä. Kesäkuun puolivälissä Viestintävirasto myönsi muun muassa Moi Mobiilille poikkeusluvan periä lisämaksuja asiakkaidensa roaming-käytöstä EU- ja ETA-maissa. Yhtiön liikevaihto oli vajaat viisi miljoonaa euroa ja tappiota se teki 733 000 euroa. Vuodessa se oli kahdeksankertaistanut liikevaihtonsa ja nelinkertaistanut liittymiensä määrän: vuoden 2017 lopussa yhtiö oli myynyt 56 000 liittymää. 
Brändinrakennukseen oli syksyyn 2018 mennessä käytetty miljoonia euroja. Moi Mobiili -liittymiä oli silloin myyty yli 63 000, joista noin 4 000 oli pienyritysten omistamia. Yritysasiakkaille alettiin tarjota uusia palveluita: jälkilaskutussopimusta ja nopeaa uusien liittymien aktivointia. Työntekijöitä yrityksellä oli seitsemän.
Tammikuussa 2019 DNA ilmoitti ostavansa Moi Mobiilin. Vakavia neuvotteluita Moi Mobiilin myynnistä käytiin suomalaisten ja ulkomaalaisten yritysten kanssa kesästä 2018 lähtien. DNA päätti säilyttää Moi Mobiili -brändin eli tuotteita myydään entiseen tapaan.
Johto.
Yrityksen hallitukseen kuuluvat perustajajäsenten Petri Lahtisen, Juha Koivuniemen ja Tore Teirin lisäksi Bo Harald ja Pekka Rantala.
Palvelukonsepti.
Moin liittymät toimivat niin sanotulla poolihinnoittelulla, jossa yhdistetään ja jaetaan useamman SIM-kortin datakiintiö. Jos tilillä käytetään esimerkiksi puhelinta ja tablettia, niillä on yhteinen datakiintiö, jonka täyttymistä voi seurata reaaliaikaisesti mobiilisovelluksella. Tilin palveluita voi laajentaa ostamalla lisää SIM-kortteja tai siirtymällä rajattoman datan käyttöön. Puheluista ja tekstiviesteistä laskutetaan erikseen, mutta kullekin liittymälle saa myös ostettua rajattoman puheominaisuuden kiinteään kuukausihintaan. Ulkomailla tapahtuva roaming hinnoitellaan Viestintäviraston ja EU-asetuksen määrittelemän roaming-hinnaston mukaan. Kukin SIM-kortti käyttää eri puhelinnumeroa, ja niillä kaikilla voi soittaa, tekstata ja käyttää nettiä. Moi laskuttaa palveluistaan suoraan kortilta.
Moin alkuperäinen liiketoimintamalli oli myydä asiakkaalle liittymän sijaan Moi-tili, josta maksetaan kiinteää kuukausihintaa. Aluksi asiakas sai tilin mukana kolme SIM-korttia, joita voi käyttää samaan aikaan eri laitteilla ja joilla voi siirtää kuukaudessa yhteensä 12 gigatavua dataa. Elokuusta 2016 lähtien asiakas on voinut valita itse SIM-korttien määrän.
Kulma-anturi

Kulma-anturi on sähkömekaaninen laite, joka mittaa kahden osan välistä kulmaa ja muuntaa sen digitaaliseksi tai analogiseksi arvoksi. Kulma-anturit voidaan jakaa pääosin inkrementti- eli pulssiantureihin ja absoluuttiantureihin. 
Kulma-anturityypit.
Inkrementtianturin rakenne muodostuu kotelosta, pyörivästä akselista ja sähköisestä liitännästä. Inkrementtianturi ilmoittaa aseman pulsseina sekä liikesuunnan. Eräs tyyppi inkrementtianturista on optomekaaninen pulssianturi, jossa akselille on kiinnitetty koodikiekko. Koodikiekon läpi syötetään valoa, jolloin saadaan luettua asematieto. Koodikiekossa olevien "viivojen" lukumäärä vastaa anturin resoluutiota eli asema-arvojen määrää. Viivat muodostavat A- ja B-signaalin sekä kierrossignaalin. Anturin pyörimissuunta määräytyy A- ja B-kanavien nousujen arvosta. Anturi pyörii myötäpäivään, mikäli A-signaalissa muodostuu nouseva reuna B-signaalin arvon ollessa "1". Kierrossignaali eli Z-signaali antaa kierroksen aikana yhden pulssin, kun kierros täyttyy. 
Absoluuttianturi kykenee ilmoittamaan todellisen sijainnin. Anturi säilyttää tietonsa aina eli myös mikäli siitä katkaistaan jännite. Lisäksi sitä ei tarvitse ajaa referenssiarvoon käynnistämisen jälkeen. Anturin arvo ilmoitetaan digitaalisena.
Lumon kirjasto

Lumon kirjasto on osa Vantaan kaupunginkirjastoa. Se sijaitsee Vantaan Korsossa Monitoimikeskus Lumossa osoitteessa Urpiaisentie 14. Kirjaston entinen nimi oli "Korson kirjasto" vuoteen 2003.
Lumon kirjasto on kävijämäärältään neljänneksi suurin Vantaan kaupunginkirjastoista. Vuonna 2017 siellä kävi noin 233 000 kävijää. Lumon kirjaston palvelut sijoittuvat kahteen kerrokseen. Alakerrassa on asiakaspalvelupiste, lainattava aineisto, lastenosasto, esitystekniikalla varustettu satunurkka, e-aineistoja esittelevä e-piste, nopean asioinnin tietokoneita, tietokoneita lapsille ja nuorille sekä asiakkaiden käytettävissä oleva älytaulu. Yläkerta toimii työskentelytilana, jossa on asiakastietokoneita, opiskelu- ja ryhmätyöhön soveltuvia pöytäryhmiä, erillinen hiljainen lukusali sekä kirjastokortilla lainattava työhuone. Alakerrassa kirjaston yhteydessä toimii myös Vantaa-infon toimipiste. 
Lumon kirjastossa on runsaasti ja monipuolisesti tapahtumia niin lapsille kuin aikuisille. Lumon kirjasto on ensimmäinen kirjasto Vantaalla, johon saatiin e-piste, jossa asiakkaiden on helppo kokeilla kirjaston tarjoamia elektronisia aineistoja. E-pisteessä e-aineistojen käyttö, käytön opastus ja kokeilu pyritään tekemään yksinkertaiseksi ja helpoksi. Asiakkaat voivat myös lainata kannettavan tietokoneen tai tabletin kirjastossa käytettäväksi.
Lumon kirjaston toimintaa ohjaa Vantaan kirjastopalvelujen vuonna 2014 laadittu visio: Rikasta arkea kirjastossa.
Kirjaston remontti 2018–2019.
Lumon kirjasto uudistettiin joulukuun 2018 ja alkuvuoden 2019 aikana. Kirjasto suljettiin töiden ajaksi 3. joulukuuta 2018, ja avattiin taas 7. maaliskuuta 2019. Kirjaston lattiat, valaistus ja sisustus uusittiin remontissa kokonaan. Uudistuksessa kuunneltiin asukkaiden toiveita.
Vanhasta viuhkamaisesta hyllyasetelmasta luovuttiin. Heti kirjastoon astuttaessa on nopean asioinnin alue, jossa on lainaus- ja palautusautomaatit sekä varaushylly. Lehdenlukijoille tehtiin oma nurkkauksensa kirjaston kulmaan sinne, missä ennen oli lasten osasto. Lasten alue siirrettiin satuhuoneen viereen. Yläkerran opiskelu- ja lukutila on säilytetty uudistuksessa. Sen sisustus on alakerran tavoin uudistettu. Kirjaston uudessa ilmeessä on käytetty sinisen ja vihreän sävyjä.
Dawud

Dawud (myös "Daoud, Daud"; 1500-luvun alku – 1582) oli Songhain valtakunnan hallitsija eli "askia".
Dawud oli yksi askia Muhammad Turen pojista. Hän seurasi hallitsijana veljeään Ishaq I:stä vuonna 1549. Dawud tuli tunnetuksi oppineena, hyväntahtoisena ja anteliaana hallitsijana, joka saattoi toimia myös hyvin häikäilemättömästi. Hän ylläpiti hyvin toiminutta hallintokoneistoa, edisti kauppaa, taiteita ja tieteitä ja rakensi suuria moskeijoita.
Songhain sotilaallinen mahti oli suurimmillaan askia Dawudin aikana. Hän löi Malin hallitsijan Ma Kanti Faranin Dibikaralassa, kannusti bambaroiden vastaista taistelua Djennéssä, teki sotaretkiä nykyisen Mauritanian eteläosien arabeja ja fulbeja vastaan ja torjui Naseren johtamien mosien hyökkäykset. Dawud kärsi ainoan tappionsa hausoille kaukaisessa Katsinassa. Marokon sulttaani Ahmad al-Mansur vaati Dawudia lopettamaan verojen keräämisen Taghazan suolakaivoksilla, mutta tämä lähetti Ahmadille lahjaksi 10 000 kultakolikkoa ja sai hänet luopumaan kaivosten valtaamisesta. Kotimaassaan Dawud miehitti tärkeimmät sotilas- ja hallintovirat pojillaan ja pojanpojillaan.
Luettelo Singaporen Mass Rapid Transitin asemista

Tämä on luettelo Singaporen Mass Rapid Transitin asemista. Asemia on käytössä 143.
Daedalic Entertainment

Daedalic Entertainment on saksalainen videopelien kehittäjä ja julkaisija.
Yhtiö on tullut tunnetuksi muun muassa "Deponia" seikkailupelien kehittäjänä.
Historia.
Yhtiö julkaisi "Taru sormusten herrasta" -sarjaan perustuvan pelin " toukokuussa 2023 vuosien kehityksen ja viivästyksien jälkeen. Kesäkuussa 2023 yhtiö kertoi lopettavansa pelien kehityksen ja keskittyvänsä niiden julkaisuun. Samalla yhtiö irtisanoo 25 henkilöä ja peruu suunnitellun jatko-osan kehityksen. Pelin kehityksestä ilmoitettiin vuonna 2019 jolloin julkaisua suunniteltiin vuodelle 2021.
Turun sähkölaitoksen räjähdys 1920

Turun sähkölaitoksen räjähdys tapahtui 12. toukokuuta 1920. Räjähdyksen syynä oli laitoksen yhden höyrykattilan rakennevika. Onnettomuudessa kuoli kahdeksan työntekijää. Tapaus aiheutti Turussa pitkäaikaisen sähköpulan, ja esimerkiksi raitioliikenne oli 87 päivää keskeytyksissä.
Sähkölaitos rakennettiin Linnankadulle vuonna 1906, ja se alkoi tuottaa sähköä vuonna 1908. Se oli aluksi AEG-yhtiön omistama, mutta siirtyi kaupungin omistukseen vuonna 1919. Kaupunki aikoi laajentaa laitosta, koska sähkönkulutus kasvoi. Tätä varten tilattiin uusia höyrykoneita ja tutkittiin energian saamista kauempaakin. 
Onnettomuudessa räjähti yksi sähköaseman vanhimmista komponenteista, vuonna 1908 asennettu Steinmüller-höyrykattila. Syynä oli kattilan rakenteen vika: onnettomuustutkinnassa paljastui yläkattilan päätelevyn murtuma, joka syntyi kattilan suuren läpimitan ja päätelevyn liian jyrkän taivutuksen vuoksi. Kattilan huollossa ja testauksessa ei ollut puutteita. Nämä havainnot aiheuttivat maailmanlaajuisen kattilakonstruktiomääräysten muuttamisen.
Räjähdys näkyi usean kuukauden ajan kaupunkilaisten arkielämässä, sillä yli 60 % Turun asunnoista oli sähköistetty. Paikallisia sanomalehtiä ei voitu julkaista, lukuun ottamatta käsivoimin pyöritettäviä lisälehtiä. Aluksi vallitsi melkoinen pimeys, ennen kuin kaduille saatiin vanhoja karbidilamppuja. Satamaa valaistiin ”Lux-lampuilla” ja rautatieasemaa tilapäisesti kynttilöillä. Useat tehtaat pysähtyivät ja huvitilaisuudet peruutettiin joksikin aikaa.
Ranskan 6. kevyt panssariprikaati

6. kevyt panssariprikaati () on Ranskan maavoimien kevyt panssariyhtymä. Se on yksi kahdeksasta Ranskan maavoimien useasta aselajista muodostetusta prikaatista ja se muistuttaa kokoonpanoltaan ja varustukseltaan 9. merijalkaväkiprikaatia. Prikaatin esikunta on Nîmesissä.
Historia.
Prikaatin perinteet juontavat vuonna 1914 perustettuun 6. ratsuväkidivisioonaan ja sitä seuranneeseen vuonna 1940 muodostettuun 6. kevyeen ratsuväkidivisioonaan. Lisäksi divisioona seuraa 6. panssaridivisioonan (1951–1957) ja (1977–1984) perinteitä.:
Vuonna 1983 Libanoniin rauhanturvatehtäviin muodostettu 31. prikaati liitettiin osaksi Libanonin monikansallista rauhanturvajoukkoa. Se oli muukalaislegioonasta ja maavoimien joukoista koottu yhtymä, jossa legioonalla oli päärooli. Prikaati lakkautettiin 1984 ja se korvattiin 6. kevyellä panssaridivisioonalla, joka otti osaa Persianlahden sotaan nimellä Daguet-divisioonana operaatiossa Daguet.
Ranskan maavoimien uudelleen organisoinnissa 1999 divisioonasta muodostettiin 6. kevyt panssariprikaati.
Kokoonpano.
Prikaatiin kuuluvat:
Outi Holopainen

Outi Holopainen on suomalainen diplomaatti, joka on syksystä 2020 toiminut Suomen Addis Abeban -suurlähetystön johtajana ja Suomen suurlähettiläänä Etiopiassa. Holopaisella on sivuakkredointi myös Djiboutiin. Tätä ennen Holopainen oli Suomen Lissabonin-suurlähettiläs (2013–2016) ja uslkoasiainhallinnon tarkastaja (2016-2020). Hän on toiminut ulkoministeriön palveluksessa vuodesta 1988.
Ennen Lissabonin suurlähettilään asemaa Holopainen on työurallaan toiminut turvallisuuspolitiikan ja kriisinhallinnan yksikön päällikkönä ulkoministeriössä. Tätä ennen hän oli asevalvonnan yksikön päällikkö ja muissa tehtävissä ministeriön poliittisella sekä hallinnollisella osastolla. Ulkomaanedustustoissa hän oli toiminut Bonnissa ja Tukholmassa.
Varicella-zostervirus

Varicella-zostervirus (VZV) kuuluu herpesviruksiin. Se tunnetaan myös nimellä human herpes virus 3 (HHV-3). Virus infektoi ihmisiä. Ensi-infektio aiheuttaa vesirokon, jonka parannuttua virus jää latentiksi aivo- ja selkäydinhermojen takajuurten tumakkeisiin. Viruksen reaktivaatio voi aiheuttaa vyöruusun. Virus voi aiheuttaa myös aivotulehduksen tai aivokalvontulehduksen.
Ferrari SF70H

Ferrari SF70-H on italialaisen Mattia Binotton suunnittelema Formula 1 auto, jolla italialainen Scuderia Ferrari -talli kilpailee kaudella 2017. Autolla kilpailevat saksalainen nelinkertainen maailmanmestari Sebastian Vettel ja suomalainen Kimi Räikkönen. Testikuljettajana toimii Antonio Giovinazzi. Auto julkistettiin 24. helmikuuta Fioranossa, Italiassa. Vettel antoi auton lempinimeksi "Gina".
Australian GP:ssä talli avasi kauden voitolla Vettelin ajettua toisesta ruudusta voittoon, Räikkösen sijoituttua neljänneksi. Ferrarille ja Vettelille voitto oli ensimmäinen sitten 2015 Singaporen GP:n. Ensimmäistä kertaa myös Ferrari-kuljettaja johtaa MM-sarjaa sitten 2012 Japanin GP:n, jolloin Fernando Alonso oli kärjessä.
McLaren MCL32

McLaren MCL32 on brittiläisen Formula 1 -talli McLarenin käyttämä auto kaudella 2017. Autolla kilpailivat espanjalainen Fernando Alonso ja belgialainen Stoffel Vandoorne. Auto julkistettiin 24. helmikuuta 2017 ja väritykseen otettiin vaikutteita tallin alkuvuosilta 1960-luvulta.
Ayran

Ayran on turkkilainen jogurtista, vedestä ja suolasta sekoitettu juoma. Sen uskotaan vaikuttavan terveyteen ja hyvinvointiin.
Turkin lisäksi juoma tunnetaan Armeniassa, Azerbaidžanissa, Bulgariassa, Makedoniassa, Kazakstanissa ja Kirgisiassa. Samankaltaisia, mutta erinimisiä juomia tehdään muuallakin lähiseudulla. Niihin lisätään joskus myös minttua ja muita yrttejä.
Scuderia Toro Rosso STR12

Scuderia Toro Rosso STR12 on brittiläisen James Keyn suunnittelema Formula 1 auto, jolla Italialainen Toro Rosso -talli kilpailee kaudella 2017. Autolla kilpailevat Daniil Kvjat ja Carlos Sainz. Testikuljettajina toimivat Pierre Gasly ja Sean Gelael. Auto julkistettiin 26. helmikuuta Barcelonassa Espanjassa.
Australian GP:ssä molemmat sijoittuivat pisteille Sainzin ajettua kahdeksanneksi ja Kvjatin yhdeksänneksi. Talli sai molemmat autot pisteille ensimmäistä kertaa sitten 2016 Britannian GP:n
Luettelo luovutetun Karjalan muinaislinnoista

Tämä artikkeli on luettelo luovutetun Karjalan muinaislinnoista, jotka sijaitsevat entisillä Suomen alueilla Karjalassa ja jotka kuuluvat nykyään Venäjälle. Muinaislinnoja käytettiin paikallisesti puolustustarkoituksiin pronssikaudella, rautakaudella tai keskiajalla. Muinaislinna on linnoitus, joka eroaa linnasta muun muassa siitä, että linnan rakennuttajina olivat valtio tai laajempi yhteisö. Linna tai linnoitus on myös myöhäisempi ilmiö. 
Luovutetussa Karjalassa on seuraavat muinaislinnat. Kuntajako on vuoden 1939 mukainen.
Antti Tähtinen (arkkitehti)

Antti Tähtinen (7. toukokuuta 1935 Tampere – 18. helmikuuta 2017 Tampere) oli tamperelainen arkkitehti, joka toimistoineen suunnitteli Tampereelle useita tunnettuja rakennuksia.
Antti Tähtisen isä Jaakko Tähtinen oli myös arkkitehti. Antti Tähtinen ehti työskennellä isänsä kanssa yhteisessä arkkitehtitoimistossa kymmenkunta vuotta. Jaakko Tähtisen kuoltua vuonna 1970 Antti Tähtinen otti vetovastuun Arkkitehtitoimisto Tähti-Set Oy:stä. Hänen tärkeimpiä töitään Tampereella ovat Koskikeskus, Anttilan ja Stockmannin liikerakennukset, Yleisradion Tohlopin televisiokeskus sekä Pirkkahalli. Hän työskenteli arkkitehtitoimistossa vuoteen 1996 saakka.
Aféntis Kavoúsi

Aféntis Kavoúsi () eli Aféntis Stavroménos (Αφέντης Σταυρωμένος), usein vain "Aféntis" (Αφέντης), on vuori Kreetan saaren itäosassa Kreikassa. Se on Thryptí- eli Siteíavuorten korkein huippu, ja sen korkeus on metriä.
Aféntis Kavoúsi sijaitsee Thryptín länsiosassa linnuntietä noin 15 kilometriä koilliseen Ierápetran kaupungista. Vuoren huipulla on Pyhän ristin ylentämisen ("Ypsóseos tou Timíou Stavroú") kappeli.
Kallídromo

Kallídromo () eli Sarómata (Σαρώματα) on vuori Keski-Kreikassa. Sen korkeus on metriä.
Kallídromo sijaitsee kaakkoisen Fthiotiin alueyksikön alueella lähellä Thermopýlesin eli Thermopylain rannikkoaluetta. Sen pohjoispuolella on Maliakóslahti, länsipuolella Oíti-vuori ja eteläpuolella Kifisós-joen laakso. Vuoren korkeimman huipun nimi on Gkióza (Γκιόζα). Osa vuoren alueesta on luonnonsuojelualuetta.
Vuoresta on saanut nimensä Kallídromon kylä Kaména Voúrlan kunnassa.
Kamvoúnia

Kamvoúnia () on vuori Thessalian ja Makedonian rajalla pohjoisessa Kreikassa. Sen korkeus on metriä.
Vuosi sijaitsee osin Lárisan alueyksikössä Thessalian alueella ja osin Kozánin alueyksikössä Länsi-Makedonian alueella muodostaen näiden välisen rajan. Osa vuoresta on myös Länsi-Makedonian Grevenán alueyksikön puolella. Kamvoúnian länsipuolella sijaitsee Ólympos-vuori.
Sérvia-Velventóksen kunnan osa Kamvoúnian kunnallisyksikkö, entinen itsenäinen kunta, on saanut nimensä vuoresta.
Kotílio

Kotílio () tai Kotýlio (Κοτύλιο), antiikin Kotilion (, ), on vuori Messenian, Eliksen ja Arkadian rajalla Peloponnesoksen niemimaan lounaisosassa Kreikassa. Sen korkeus on noin metriä.
Antiikin aikana vuoren huippu tunnettiin nimellä "Kotilon" (, lat. "Cotilum"), mikä antoi nimen koko vuorelle. Vuoren huipun lähellä sijaitsee antiikin Bassain pyhäkköalue, joka tunnetaan ennen kaikkea Apollon Epikurioksen temppelistä. Kotílion koillispuolella sijaitsee Lýkaio-vuori.
Pástra

Pástra () on vuori Keski-Kreikassa. Sen korkeus on metriä. Vuori sijaitsee Länsi-Attikassa Boiotian rajalla.
Vuoren korkeimman huipun nimi on Petrogeráki (Πετρογεράκι). Toiseksi korkein huippu on Koúrtiza (Κούρτιζα, metriä). Vuoren itäpuolella sijaitsee Párnitha-vuori ja länsipuolella Kithairónas-vuori.
Antiikin aikana Pástran ympäristössä sijaitsivat kaupungit Oinoe, Eleutherai, Erythrai ja Hysiai. 20. joulukuuta 1997 Kreikan ilmavoimien Lockheed C-130 Hercules -kuljetuskone tuhoutui törmättyään vuoreen. Onnettomuudessa kuoli viisi miehistön jäsentä.
Patéras

Patéras () on vuori Attikassa Keski-Kreikassa. Sen korkeus on metriä.
Patéras, suomeksi ”Isä”, on Párnitha-vuoren läntinen jatke. Vuori erottaa toisistaan sen itäpuolella sijaitsevan Thriásion tasangon ja eteläpuolella sijaitsevan Megarídan tasangon. Vuoren erottaa sen pohjoispuolella sijaitsevasta Kithairónas-vuoresta Vílian laakso.
Varásova

Varásova () on vuori läntisessä Keski-Kreikassa. Sen korkeus on 917 metriä.
Vuori sijaitsee Aitolia-Akarnanian alueyksikössä Länsi-Kreikan alueella, noin 14 kilometriä itään Mesolóngista ja noin 21 kilometriä länteen Náfpaktoksesta. Vuori on pääasiassa kalkkikiveä. Varásova on tunnettu ”Aitolian Pyhänä vuorena”, koska siellä on ollut lukuisia erakkomunkkien luolia.
Vérmio

Vérmio (, ), antiikin Bermion () tai Bermios (), on vuori ja vuorijono Makedoniassa Pohjois-Kreikassa. Sen korkeus on metriä (toisen lähteen mukaan metriä).
Vérmio sijaitsee Keski-Makedoniaan kuuluvan Imathían alueyksikön ja Länsi-Makedoniaan kuuluvan Kozánin alueyksikön rajalla, linnuntietä noin 25 kilometriä luoteeseen Véroiasta. Vuoren korkeimman huipun nimi on Chamítis (Χαμίτης). Eräs toinen huippu on Xirovoúni (Ξηροβούνι, ). Vérmio-vuorella sijaitsevat Pigádian, Sélin ja Chrysó Eláfin hiihtokeskukset.
Eordaían kunnan osa Vérmion kunnallisyksikkö, entinen itsenäinen kunta, on saanut nimensä vuoresta.
Zálongo

Zálongo () on vuori Epeiroksessa luoteisessa Kreikassa. Se sijaitsee noin 20 kilometriä pohjoiseen Prévezan kaupungista lähellä Kamarínan kylää.
Vuorella sijaitsee Pyhän Demetrioksen luostari. Vuori ja luostari tunnetaan ennen kaikkea niin kutsutusta Zálongon tanssista. Se oli joukkoitsemurha, jonka noin 50–60 epeiroslaisen naisen joukko Soúlista teki lapsineen hyppäämällä alas vuorelta laulaen ja tanssien välttääkseen joutumisen Ali paššan joukkojen käsiin vuonna 1803. Tätä muistetaan edelleen zálongo-laululla ja -tanssilla. Vuorelle on pystytetty tapauksen johdosta vuonna 1961 suurikokoinen muistomerkki, joka esittää käsi kädessä tanssivia naisia.
Antiikin aikana vuoren juurella sijaitsi Kassopen kaupunki. Prévezan kunnan osa Zálongon kunnallisyksikkö, entinen itsenäinen kunta, on saanut nimensä vuoresta.
Kirjavarkaat

Kirjavarkaat: Natsi-Saksa kirjoitetun kulttuurin tuhoajana ("Boktjuvarna. Jakten på de försvunna biblioteken") on ruotsalaisen toimittajan Anders Rydellin kirjoittama kirja, jossa hän kertoo, miten saksalaiset natsivallan aikana ryöstivät ja tuhosivat eurooppalaisia kirjastoja.
Kirja on toinen osa trilogiaksi suunnitellusta kokonaisuudesta, joka kertoo toisen maailmansodan aikaisesta kulttuurirosvouksesta. Aiemmin Rydell on kirjoittanut natsien taidevarkauksista August-palkintoehdokkaana olleen kirjan "Plundrarna".
Kirjan aineistoa kootessaan Rydell kiersi ympäri Eurooppaa selvittämässä kirjojen ja kirjastojen kohtaloita. Ryöstelyn ja tuhotyön kohteeksi joutui erityisesti juutalaisten kirjastoja, mutta myös muita, kuten Pariisissa sijaitseva Turgenev-emigranttikirjasto, jonka tuhon sitten viimeisteli neuvostoarmeija ja lopulta neuvostoviranomaiset. Tuhotyön pääorganisaattoreina ja toteuttajina olivat Heinrich Himmler ja Alfred Rosenberg, jotka kilpailivat kirjoista ja muusta aineistosta. Kirjojen tuhoamisen lähtölaukaus oli saksalaisen opiskelijaliittojen kattojärjestön Deutsche Studentenschaftin vuonna 1933 organisoima kirjarovio, jossa paloi parikymmentätuhatta kirjaa..
Rydell on sanonut: "Kirjavarkauksien tutkiminen kosketti minua paljon enemmän kuin taideryöstöjen selvittely." Kirjassa hän kirjoittaa, että natseilla oli tavoitteena hävittää kirjavarkauksilla Euroopan kirjallinen perintö.
Kirjan lopussa on hakemistoksi nimetty luettelo, jossa on lyhyt kuvaus kirjassa mainituista henkilöistä, ja sen jälkeen on viiteluettelo. Kirjassa on parikymmentä aiheeseen liittyvää mustavalkoista kuvaa.
Arviot.
"Helsingin Sanomien" kriitikko Jukka Petäjä luonnehti arviossaan Rydellin "Kirjavarkaat"-teosta "äärimmäisen mielenkiintoiseksi". Teos on kirjoitettu kevyehköön reportaasityyliin, mutta se sisältää hyvin paljon asiaa, kuten Raija Hakala sanoo (Aamulehti). Se on Hakalan mukaan "hurja ja kiehtova kulttuurihistoriallinen aikamatka Goethen Saksasta natsien Saksaan ja sen tuhoon".
Poverty. Ignorance. Greed. Slavery.

Poverty. Ignorance. Greed. Slavery. on suomalaisen d-beat -yhtye Kürøishin esikoisalbumi, joka julkaistiin Euroopassa 10. maaliskuuta 2017 levymerkillä Fight Records. Albumista otettiin rajoitettu 300:n kappaleen vinyylipainos.
Albumi julkaistiin vinyylinä myös Yhdysvalloissa levymerkillä SPHC Records. Japanissa albumi julkaistiin CD-formaatissa levymerkillä Break the Records. Siitä otettiin myös kasettipainos.
Berijev Be-4

Berijev Be-4 (alun perin KOR-2) oli neuvostoliittolainen yksimoottorinen tiedustelukäyttöön suunniteltu lentovene, joka jatkokehitettiin yhtiön aiemmin epäonnistuneen KOR-1-mallin pohjalta. Ensimmäinen KOR-2 valmistui vuonna 1939 ja tyyppi vapautettiin laivastokäyttöön, tosin ilman aseistusta ja katapulttilähdöt kiellettynä. Konetyypin tuotanto jäi pieneksi, sillä saksalaiset valtasivat Berijevin tehtaan syksyllä 1941.
Historia.
Be-4:n kehitys käynnistyi mallinimellä KOR-2 yhtiön vuosina 1934–1935 suunnitellun KOR-1:n pohjalta, joka oli suunniteltu korvaamaan neuvostoalusten katapulttilaukaistavat Heinkel HD 55 -vesitasot. Huhtikuussa 1936 ensilentonsa lentäneen tyypin palveluskäyttö oli jäänyt varsin rajoittuneeksi sen kehnon merikelpoisuuden ja rakenteellisten ongelmien seurauksena. Kaikki alkutuotannon KOR-1-koneet oli määrättiin toimimaan alusten sijaan rannalta käsin Berijevin pyrkiessä korjaamaan niiden ongelmia. Ongelmistaan huolimatta tyyppiä valmistettiin noin 300 kappaletta vuoteen 1940 mennessä.
Ensimmäinen paranneltu KOR-2-mallin kone valmistui vuonna 1939. Tyyppi vapautettiin aseistamattomana laivastokäyttöön, mutta lentoonlähdöt täytyi edelleen suorittaa vedestä, sillä katapulttilähdöt kiellettiin. Paranneltua tyyppiä ehdittiin valmistaa vain pieni määrä ennen kuin saksalaiset valtasivat Berijevin tehtaan Taganrogissa syksyllä 1941.
Painonnoston Suomen-mestaruuskilpailut 2007

Painonnoston Suomen-mestaruuskilpailut 2007 järjestettiin 17.–18. maaliskuuta 2007 Rovaniemellä Lapin Urheiluopistolla. Järjestävänä seurana toimi Rovaniemen Reipas.
Mitalistit.
Naiset.
Lähde
Lontoon terrori-isku 22. maaliskuuta 2017

Lontoon isku 2017 oli terrori-isku, joka tapahtui Lontoon Westminsterissä lähellä Westminsterin palatsia 22. maaliskuuta 2017. Mieshenkilö ajoi ensin jalankulkijoiden päälle autolla Westminsterin sillalla, minkä jälkeen hyökkääjä puukotti poliisia parlamentin edustalla. Viisi ihmistä, mukaan lukien yksi poliisi ja itse tekijä, kuoli iskussa. Lisäksi vähintään 50 ihmistä loukkaantui, osa heistä kriittisesti.
Poliisin mukaan hyökkääjä oli 52-vuotias Khalid Masood, alkuperäiseltä nimeltään Adrian Russell Ajao. Pääministeri Theresa May kertoi ennen virallista julkilausumaa, että MI5 tunsi tekijän jo ennen iskua. Poliisi olettaa, että häntä oli innoittanut ”kansainvälinen terrorismi”.
Poliisi pidätti 12 henkilöä iskun suunnittelusta, mutta vapautti heidät kuitenkin myöhemmin.
Isku tapahtui tasan vuosi Brysselin terrori-iskun jälkeen.
Tapahtumien kulku.
Silminnäkijöiden mukaan terroristi ajoi autolla jalankulkijoiden päälle Westminsterin sillalla. Toistaiseksi vahvistamattomien tietojen mukaan autoa ammuttiin. Tämän seurauksena auto ajautui kaiteisiin parlamentin lähistöllä. Autosta juoksi ulos mies, joka ehti puukottaa poliisia parlamentin luona ennen ampumavälikohtausta.
Parlamentin istunto keskeytyi tapahtumien takia, ja noin kahden tunnin päästä ihmisiä alettiin päästää ulos. Pääministeri Theresa May evakuoitiin parlamenttitalosta tapahtumien seurauksena, minkä jälkeen hän keskusteli tilanteesta myös Yhdysvaltain presidentin Donald Trumpin kanssa puhelimitse.
Tapauksen jälkeen poliisi eristi laajoja alueita tapahtumapaikan ympäristöstä.
Tekijä.
Poliisin mukaan hyökkääjä oli 52-vuotias Khalid Masood, alkuperäiseltä nimeltään Adrian Russell Ajao. Hänen tiedetään kuitenkin käyttäneen useita eri nimiä. Masoodin epäillään asuneen Keski-Englannissa. Murha-aseena käytetty auto oli vuokrattu Birminghamista, ja Masood oli syntynyt Kentissä, Kaakkois-Englannissa.
Iskun tekijällä oli mittava rikosrekisteri, sillä hän oli saanut aiemmin tuomion muun muassa pahoinpitelystä, ruumiinvamman tuottamisesta, häiriönteosta sekä laittoman aseen hallussapidosta. Ensimmäinen tuomio Masoodille langetettiin marraskuussa 1983 vahingonteosta. Viimeisin tuomio tuli joulukuussa 2003, 20 vuotta ensimmäistä tuomiota myöhemmin, teräaseen hallussapidosta. Aiemmin häntä ei oltu rangaistu terrorismista, eikä hän ollut virallisesti tutkinnan kohteena. Yhdistyneen kuningaskunnan MI5-turvallisuuselin oli tästä huolimatta tutkinut hänen kontaktejaan väkivaltaisen radikalismin tekijöihin muutamia vuosia ennen Lontoon iskua 2017.
Ontelosyylä

Ontelosyylät eli "molluskat" () ovat enimmäkseen pienillä lapsilla esiintyviä tarttuvia ihomuutoksia. Ontelosyyliä aiheuttaa pox-viruksiin kuuluva ontelosyylävirus. Ontelosyylät tarttuvat ihokosketuksessa. Syylät kestävät yleensä kuukausia, joskus 1–2 vuotta, ja ne häviävät jälkiä jättämättä. Ontelosyylät voivat uusia.
Yamato (Kanagawa)

Yamato () on Japanin kaupunki Honshūn saaren keskiosassa Kantōn alueella Kanagawan prefektuurissa. Se sijaitsee sisämaassa prefektuurin keskiosassa pääkaupunki Jokohaman länsipuolella ja rajautuu pohjoisessa Tokion metropoliin. Kaupungissa on 234 122 asukasta (vuonna 2017) ja sen pinta-ala on 27,09 neliökilometriä. Yamato on nimitetty yhdeksi Japanin erityiskaupungeista.
Yamato on paikannimenä uudehko. Japanin kunnallishallinnon perustamisen yhteydessä vuonna 1889 nykyisen kaupungin alue jakautui Shibuyan ja Tsurumin kyläkuntiin, joista jälkimmäinen muutti nimensä Yamatoksi vuonna 1891. Yamatosta tehtiin maaseutukaupunki vuonna 1943, Shibuyasta vuonna 1944. Osa Shibuyasta liitettiin vuonna 1955 Fujisawan kaupunkiin, jäljelle jäänyt osa seuraavana vuonna Yamatoon, josta tehtiin kaupunki vuonna 1959. Yamatoa palvelevat Tokyū-rautateiden Den’entoshi-linja, Odakyū-rautateiden Enoshima-linja ja Sagami-rautateiden Sōtetsu-päälinja.
Koulutuslupaus

Koulutuslupaus on sosiaalisen median tunniste, jota käytettiin korkeakouluopiskelijoiden valtakunnallisessa vaalikampanjassa Suomen eduskuntavaalien 2015 alla. Kampanjan loivat Suomen ylioppilaskuntien liitto ja Suomen opiskelijakuntien liitto yhdessä ylioppilas- ja opiskelijakuntien kanssa.
Kampanjassa pyydettiin eduskuntapuolueita ottamaan kantaa seitsemään koulutukseen ja opiskeluun liittyvään väitteeseen "kyllä–ei"-akselilla. Puolueet suhtautuivat kysymyksiin myönteisesti, ja esimerkiksi väitteeseen ”koulutusmäärärahojen tulee pysyä tulevalla hallituskaudella vähintään nykyisellä tasolla” seitsemän puoluetta vastasi kyllä. Kaikki puolueet olivat yhtä mieltä myös siitä, että opintotuen tuli säilyä opintorahapainotteisena. Sosiaalisessa mediassa puolueiden tunnetut edustajat, kuten Juha Sipilä (kesk.) ja Alexander Stubb (kok.), esiintyivät opiskelijoiden kanssa pidellen koulutuslupaus-lappuja, joissa oli iskulauseita kuten ”Koulutuksesta ei leikata” ja joissa näkyi hashtag "#koulutuslupaus".
Vaalit voittivat keskusta, kokoomus ja perussuomalaiset. Ne kaikki olivat muun muassa luvanneet pitää koulutusmäärärahat vähintään entisellä tasolla. Hallitusohjelmassa koulutukseen kohdistettiin kuitenkin leikkauksia. Koulutuksesta leikattiin Sipilän hallituksen aikana noin 800 miljoonaa euroa. Tästä syystä oppositio kävi peräämään hallitukselta ennen vaaleja annettuja lupauksia. Verkossa koulutuslupaus-kuvia levitettiin ahkerasti ja asiasta käytiin kiivasta keskustelua niin eduskunnassa kuin julkisuudessa. 
"Kansalaistaito"-kirjan kirjoittajien Vesa Heikkisen ja Tapio Pajusen mukaan kampanja onnistui erinomaisesti, sillä sen ajatukset saivat laajaa kannatusta. Toisaalta heidän mielestään kampanjoijat onnistuivat ”kätkeämään kampanjansa poliittisuuden ja esittämään tavoitteensa ikään kuin kiistattomana yhteisenä hyvänä”. Heikkisen ja Pajusen mukaan kampanja on hyvä esimerkki siitä, kuinka voimallista mutta vaarallista lupaaminen saattaa olla ja miten järjestöjen painostustoimenpiteet voivat vaikuttaa politiikan kulkuun. Kirjoittajien mukaan olisi ollut poliittinen itsemurha kieltäytyä koulutuslupauksen antamisesta vaalien alla.
Sosiaalisessa mediassa koulutuslupaus-kuvia kierrätettiin vielä vuonna 2016.
Tarjoussopimus

Tarjouksilla voidaan välittää tietoa omista korteistaan partnerille ja samalla vastustajille bridgessä tarjouskierroksen aikana. Tarjoukset voivat olla joko "luonnollisia" (perustuen tarjousvärin pituuteen väritarjouksessa tai tasaiseen käteen tarjotessa sangia) tai "keinotekoisia" (kertoen luonnollisesta poikkeavan sovitun tarjouksen). Tarjoussopimus on sopimus keinotekoisesta tarjouksesta tai joukko siihen liittyviä erikoistarjouksia, jotka voidaan sopia partnerin kanssa.
Bridge on neljän hengen tikkipeli, jota pelataan neljällä henkilölla pareittain (kaksi vastaan kaksi). Varsinaista pelivaihetta edeltää tarjouskierros. Tämän tarkoituksena on antaa tietoa parille korteistaan, jotta löydettäisiin sopivantasoinen peli sopivalla valtilla tai valtittomana (tai joissakin tapauksissa estetään vastustajia löytämästä heille parasta peliä). Usein tarjoukset ovat "luonnollisia" (kertoen pisteitä, jakaumaa, voimaa ja pituutta tarjousvärissä) pelaajat voivat myös käyttää sopimuksia, jotka kertovat tarkempaa tietoa korteista, lähes poikkeuksetta edistyneemmällä tasolla, kuin perustarjoukset. Bill Root määrittelee "tarjoussopimuksen": "Erityinen parikohtainen sopimus kertoen tavallisesta poikkeavaa tietoa tarjouksesta". Kuitenkin jotkut sopimukset, kuten Stayman, ovat niin suosittuja, että niitä on hankala sanoa epäluonnollisiksi.
Sopimukset ovat usein nimettyjä niiden keksijöinä pidettyjen mukaan (Drury), julkaisijoidensa mukaan (Stayman) tai niiden merkityksen mukaan (vahva kaksi ristiä). Pelattaessa tarjoussopimuksilla ne tulee sopia partnerin kanssa ennen pelien alkua ja niistä täytyy kertoa vastustajille, käyttää asianmukaista systeemilappua tai alertoida ne. Lisäksi pelaajien tulee kertoa niiden täsmälliset merkitykset, mikäli vastustaja haluaa ne tietää.
Ehkä laajimmin tunnetut ja käytetyt sopimukset ovat Blackwood, joka pyytää partneria tarjoamaan omistamiensa ässien ja kuninkaiden määrät, Stayman auttaen löytämään 4-4 ylävärin sangiavauksen jälkeen, Siirrot auttaen löytämään 5-3 ylävärin, ja vahva kaksi ristiä näytten erittäin vahvan käden (yleensä vähintään 22ap). Yksi tunnettu konventio on myös ilmaisukahdennukset, joita käytetään niin paljon että niitä voidaan pitää luonnollisina.
Luokittelu.
Sopimukset luokitellaan niiden tarkoituksen mukaan:
Huashanin kalliomaalaukset

Huashanin kalliomaalaukset on Unescon maailmanperintöluettelon kohde Kiinassa. Siihen kuuluu kolme maalausaluetta Zuojiang- ja Mingjiangjokien varrella Guangxissa. Maalaukset ovat tyyliltään melko samanlaisia, ja niissä on pääasiassa punaisella värillä tehtyjä ihmishahmoja, jotka ovat kuvattu jalat puoliksi kyykyssä ja kädet ilmassa.
Sijainti.
Huashanin kalliomaalausalue sijaitsee Yunnanin–Guizhoun ylängöllä Zuojiangin ja sen sivujoen Mingjiangin varrella. Se kuuluu Guangxin autonomiseen alueeseen.
Kalliomaalaukset.
Tyyli.
Huashanin kalliomaalaukset tehtiin hematiitistä saadulla punaisella väriaineella, jonka sidosaineena oli käytetty kasvien maitiaisnestettä.
Huashanin kuvat ovat kaikki hyvin samanlaisia: ne ovat yksivärisiä ja kaksiulotteisia eikä niissä ole syvyysvaikutelmaa. Kuvat ovat 0,2–3,58 metriä korkeita.
Huashanin kalliomaalaukset ovat siitä poikkeuksellisia, että niissä ei ole esitetty kohtauksia ”arkielämästä”, kuten metsästyksestä tai taisteluista. Pääosa Huashanin kuvista esittää ihmisiä eräänlaisessa kyykkyasennossa. Ihmiset esitetään joko edestä tai sivusta kuvattuna. Koukistetut jalat ja ylösnostetut kädet kuvastavat rituaalitanssia.
Tyypillisesti hahmot ovat sommiteltu siten, että suurin edestäpäin kuvattu ihmishahmo on keskellä. Useimmiten sillä on miekkakuvio lanteilla tai kädessä, koira jaloissa ja pronssirumpu lähettyvillä. Tällaiset suuremmat ihmishahmot on tulkittu ilmaisevan korkea-arvoisempia yksilöitä.
Maalausalueet.
Huashanin kalliomaalausalue voidaan jakaa kolmeen osa-alueeseen, joista yksi on Mingjiangin ja kaksi Zuojiangin varrella. Niissä on yhteensä 38 yksittäistä kuvakohdetta.
Osa-alue 1 sijaitsee Mingjiangin varrella, ja siihen kuuluu neljä kohdetta. Ningming Huashanin kohde on laajin koko alueen kohteista. Siellä on peräti 1 556 ihmishahmoa ja yhteensä 1 951 yksittäistä maalausta. Hahmoista suurin on 3,58 metriä korkea. Sinne on maalattu myös 209 rituaalia osoittavaa pronssirumpua sekä yksi parittelukuva ja 13 lauttakuvaa, joita on vain kahdessa muussa kohteessa koko alueella.
Osa-alueessa 2 on 16 ja osa-alueessa 3 on 18 piirroskohdetta. Ne sijaitsevat puolestaan Zuojiangin varrella.
Konventio

Konventio, tai adjektiivi konventionaalinen, tarkoittaa perinteistä tai sovinnaista tapaa tai käytännettä, tai kansainvälistä sopimusta, valtiosopimusta. 
Termi voi viitata muun muassa seuraaviin artikkeleihin: